อาเซียนบี้ธนาคารเพิ่มโปร่งใส ให้ทำข้อมูลภาษาอังกฤษควบคู่
อาเซียนมีมติทำข้อมูลค่าธรรมเนียมภาษาอังกฤษ ช่วยรายย่อยค้าชายแดนง่ายขึ้น
28 ม.ค. 2558

อาเซียนมีมติทำข้อมูลค่าธรรมเนียมภาษาอังกฤษ ช่วยรายย่อยค้าชายแดนง่ายขึ้น
ธนาคารแห่งประเทศไทย (ธปท.) ออกประกาศมติของคณะทำงานด้านระบบการชำระเงินในอาเซียน (WC-PSS) ซึ่งเป็นคณะทำงานของธนาคารกลาง 10 ประเทศในกลุ่มอาเซียน กำหนดให้ธนาคารพาณิชย์ในอาเซียนต้องเปิดเผยรายข้อมูลบริการทางการเงิน สำหรับธุรกรรมการค้าข้ามพรมแดน และทำเป็นภาษาอังกฤษควบคู่กับภาษาท้องถิ่น เพื่อให้การเรียกเก็บค่าธรรมเนียมและการให้บริการมีความโปร่งใสมากขึ้น โดยเฉพาะจะช่วยให้ธุรกิจขนาดกลางและขนาดย่อม (เอสเอ็มอี) สามารถทำการค้าข้ามพรมแดนได้สะดวกมากขึ้น 
ทั้งนี้ ธนาคารพาณิชย์จะต้องระบุรายละเอียดให้ชัดเจนทั้งเรื่องดอกเบี้ย ส่วนลด ค่าบริการต่างๆ และเบี้ยปรับที่เป็นภาษาของประเทศนั้นๆ และภาษาอังกฤษควบคู่กันไปด้วย โดยประเทศที่มีความพร้อมอย่าง มาเลเซีย ฟิลิปปินส์ สิงคโปร์ และไทย จะนำร่องทำการเปิดเผยข้อมูลตามหลักเกณฑ์นี้ก่อน ภายในเดือน ก.พ. 2558 นี้ เพื่อรองรับการรวมตัวของประชาคมเศรษฐกิจอาเซียน (เออีซี) ในด้านการชำระเงินระหว่างประเทศให้มีความปลอดภัย และมีประสิทธิภาพเชื่อมโยงการให้บริการได้ดีขึ้น
นายจิรเทพ เสนีวงศ์ ณ อยุธยา โฆษก ธปท. เปิดเผยว่า เกณฑ์ดังกล่าวสอดคล้องกับข้อมูลที่ธนาคารพาณิชย์ในไทยได้เปิดเผยอยู่แล้ว แต่การเปิดเผยข้อมูลดังกล่าวเฉพาะที่เป็นภาษาไทย หลักเกณฑ์ใหม่จึงขอให้มีภาษาอังกฤษด้วย เพื่อให้ลูกค้าในอาเซียนได้รับข้อมูลเท่าเทียมกัน ส่วนเรื่องการใช้เงินสกุลใดในการทำธุรกรรมนั้น ยังไม่มีการตกลงกันในประเด็นนี้
นายพัชร สมะลาภา รองกรรมการผู้จัดการ  ธนาคารกสิกรไทย กล่าวว่า ธนาคารมีการเปิดเผยรายละเอียดทั้งสองภาษาอยู่แล้ว แต่เอสเอ็มอีที่ค้าชายแดนมักมีหุ้นส่วนเป็นคนไทยจึงไม่มีปัญหา